Dilma Rousseff
Dilma Vana Rousseff (rođena 14. decembra 1947) brazilska je ekonomistica i političarka koja je bila 36. predsjednica Brazila od 2011. pa sve do njenog opoziva i razrješenja sa funkcije 31. augusta, 2016. godine. Ona je bila prva žena koja je izabrana da bude predsjednik Brazila. Prije toga bila je Šef kabineta predsjednika Lule da Silve 2005-2010. Rousseff je odrasla u porodici bugarskih imigranata srednje klase u Belo Horizonteu. Za vrijeme svoje mladosti, ona je postala socijalistički simpatizer i, nakon puča 1964. godine, pridružila se raznim ljevičarskim i marksističkim urbanim gerilskim grupama koje su se borile protiv vojne diktature. Rousseff je na kraju bila zarobljena, mučena i osuđena na zatvor između 1970. i 1972. godine. Nakon oslobađanja, Rousseff započinje novi život u Porto Alegreu sa Carlosom Araújom, koji će biti njen muž 30 godina. Oboje su pomogli osnivanju Demokratske radničke partije Brazila (PST) u Rio Grande do Sulu, gdje učestvuju u nekoliko izbornih kampanja partije. Rousseff je postala ministar finansija grada Porto Alegrea, a kasnije i ministar za energetiku države Rio Grande do Sul pod administracijom Olívia Dutre. Godine 2000, nakon što je imala unutrašnji spor u Dutrinom kabinetu, napustila je PDT i pridružila se Radničkoj partiji Brazila (PT). U 2002. godini, Rousseff se pridružila komisiji zaduženoj za energetsku politiku predsjedničkog kandidata Luiza Inácia Lula da Silve, koji ju je, nakon pobjede na izborima, pozvao da postane ministar energetike. Politička kriza 2005. godine nastala usljed Mensalao korupcijskog skandala dovela je do ostavke Šefa kabineta José Dirceua. Rousseff je preuzela dužnost, i ostala je na funkciji sve do 31. marta 2010. godine, kada je podnijela ostavku kako bi se kandidirala za predsjednika. Ona je izabrana u drugom krugu izbora 31. oktobra 2010. godine, pobijedivši José Serra kandidata Brazilske socijaldemokratske partije (PSDB), a ponovo je izabrana na općim izborima 26. oktobra 2014 sa tijesnom pobjedom u drugom krugu nad kandidatom Aécio Nevesom, također iz PSDB-a. 3. decembra 2015. godine, proces opoziva protiv Dilme Rousseff je službeno prihvaćen od strane brazilskog parlamenta. 12. maja 2016. godine, Senat Brazila je privremeno suspendovao predsjednicu Rousseff svih ovlasti i dužnosti za period do šest mjeseci ili dok Senat ne donese presudu: da li da je smijeni ukoliko bude proglašena krivom ili da je oslobodi od krivičnog djela. Potpredsjednik Brazila Michel Temer preuzeo je njene ovlasti i dužnosti kao vršilac dužnosti predsjednika Brazila tokom suspenzije. 31. augusta 2016. godine, Senat je glasao 61-20 u korist opoziva, proglašavajući Rousseff krivom za kršenje budžetskih zakona i službeno je razriješena dužnosti.